b'\n_START_ARTICLE_\nKlasi\xc4\x8dni antipsihotik\n_START_PARAGRAPH_\nKlasi\xc4\x8dni antipsihotiki ali nevroleptiki so skupina antipsihotikov (zdravil, ki se uporabljajo zlasti pri zdravljenju shizofrenije in drugih psihoti\xc4\x8dnih stanj), katerih u\xc4\x8dinek temelji na blokadi dopaminskih receptorjev D2 (npr. flufenazin, haloperidol). V primerjavi z novej\xc5\xa1imi antipsihoti\xc4\x8dnimi u\xc4\x8dinkovinami (t. i. atipi\xc4\x8dni antipsihotiki) izra\xc5\xbeajo klasi\xc4\x8dni antipsihotiki \xc5\xa1ir\xc5\xa1i spekter ne\xc5\xbeelenih u\xc4\x8dinkov (ekstrapiramidnih, antiholinergi\xc4\x8dnih, sedativnih in sr\xc4\x8dno-\xc5\xbeilnih), med njimi tudi ireverzibilnih. Posledi\xc4\x8dno novej\xc5\xa1e smernice za zdravljenje psihoz z zdravili priporo\xc4\x8dajo uporabo atipi\xc4\x8dnih antipsihotikov pred klasi\xc4\x8dnimi.\n_START_SECTION_\nZgodovina\n_START_PARAGRAPH_\nPrvi klasi\xc4\x8dni antipsihotik, klorpromazin, so odkrili naklju\xc4\x8dno v zgodnjih 1950-ih. Kmalu so odkrili, da u\xc4\x8dinkovina poleg antipsihoti\xc4\x8dnega delovanja povzro\xc4\x8da tudi motori\xc4\x8dne ne\xc5\xbeelene u\xc4\x8dinke, ki spominjajo na parkinsonizem. Skupino teh u\xc4\x8dinkovin so zaradi povzro\xc4\x8danja nevrolepti\xc4\x8dnega sindroma (zaviranje psihomotori\xc4\x8dnih funkcij, zavrto \xc4\x8dustvovanje in otopelost) poimenovali nevroleptiki. Sprva so menili, da so ti simptomi znak u\xc4\x8dinkovitega antipsihoti\xc4\x8dnega delovanja, kasneje pa so spoznali, da gre le za ne\xc5\xbeelene u\xc4\x8dinke, ki niso povezani z antipsihoti\xc4\x8dnim delovanjem.'